amanoisuno/poetBack huggingface dataset:
再得古梅小而益怪首蒙屏翁品題因次韻 戴昺 
愛渠怪怪復奇奇，冒雪遥憑健步移。竹外池邊栽恰好，山巔水際夢多時。百年死質餘生意，一片孤槎带好枝。寄語花神勤守護，品題莫負老僊詩。
初遊方巖山 戴昺 
圖志舊嘗看紀載，杖藜今得徧經行。漁翁化石幾年釣，仙客有田何世耕。千尺枯崖蛻龍骨，一簾飛瀑撼雷聲。相傳逸少曾來此，惜不鎸巖記姓名。
觀敗棋者戲作 戴昺 
看人出着笑人低，及至當枰却自迷。角上僅全輸了腹，東邊纔活喪於西。欲裝劫去多難補，待算征來恰又提。天下未應無妙手，勸君莫愛墨狻猊。
牡丹 戴昺 
萬巧千奇費剪裁，瓊瑶錦繡簇成堆。世間妖女輪回魄，天上仙姬降謫胎。笑臉倚風嬌欲語，醉顔酣日困難擡。東君若使先春放，羞殺羣花不敢開。
喜有秋 戴昺 
去年已作填溝計，誰料今年見有秋。天意乘除元自定，人生伏臘謾多憂。滿盆淅玉休論價，成斛量金不計籌。最是野夫懽喜處，春風百甕遶床頭。
次君玉弟聞新雁 戴昺 
霜風颯颯荻花洲，避北趨南巧自謀。僊翮飛殘千里月，寒聲催老一天秋。乍教騷客驚詩夢，莫爲征夫寄別愁。汝度塞垣應未久，新來烟燧已沉不。
次韻東渠兄觀梅 戴昺 
詩眼非梅不可遮，三葩五蕋便堪嘉。瘦如飯顆逢工部，老似磻溪卧子牙。水影月香參衆妙，弟酬兄倡自成家。快篘新醖同清賞，莫待枝頭爛縵花。
閑居幽事 戴昺 
閒居幽事屬田園，何必山林始避喧。足水早禾分母子，多年修竹見翁孫。欣然勝敗無心弈，兀爾醉醒隨意樽。昨夜一番雷雨過，綠波微漲曲池痕。
甘窮 戴昺 
自甘窮處更何疑，坎止流行信所之。不學昌黎驅五鬼，肯隨子厚駡三尸。堂堂白髮欺人出，耿耿青燈獨己知。細嚼黄花香滿齒，清風千古一東籬。
送彭希聖姊夫赴三山民曹 戴昺 
槐笏綠衫初作吏，要須立脚自廉勤。閭閻疾苦宜加意，廒廥奇贏莫與聞。少啖荔枝防美疢，多栽茉莉挹清芬。公餘覽徧佳山水，倘有詩篇寄海雲。
己亥九日屏翁約諸孫登高西嶼阻風舟行不前遂會於吾家山海圖之上酒邊翁有詩留題因次韻 戴昺 
良辰樂事兩相關，喜我樓臺便往還。不用移舟過西嶼，只消把酒對南山。風於破帽如相約，菊爲新篘欲笑顔。留作千年佳話處，詩翁醉墨照楣間。
如京至西興阻風雨 戴昺 
月將圓夜出鄉關，纔到西興月又殘。老去問名先已懶，近來行路覺尤難。雲烟漠漠吳山暗，風雨瀟瀟浙水寒。識破人生真逆旅，此身何處不堪安。
七夕感興二首  其一 戴昺 
家家懽笑迓星期，我輩相邀只酒巵。矯俗何須標犢鼻，甘愚不解候蛛絲。新秋光彩月來處，半夜清凉風起時。一曲玉簫塵外意，此音除是鶴仙知。
七夕感興二首  其二 戴昺 
相傳牛女起何時，無柰人間事轉癡。青鳥蟠桃方士信，金釵鈿合逆胡基。一杯記節圖成醉，萬感因秋却易悲。遺恨古今流不盡，銀潢耿耿接天池。
抵池陽未入關泊于齊山數日因窮岩壑之勝 戴昺 
瘦策相扶上翠微，眼驚奇怪足忘疲。三十六洞猶昔者，四百餘年無牧之。漲水淼瀰春雨後，遠山重疊夕陽時。幾多江北江南恨，問着沙鷗總不知。
次劉叔子總幹夜坐感秋韻 戴昺 
秋風遠客歎飄零，滿鏡吳霜故故明。酒盞論心疎舊約，詩筒到眼快新評。短檠伴我夜深靜，長笛何人月下橫。步繞空庭吟未竟，隔林鸜鵒又傳更。
代簡約諸同官探梅 戴昺 
信是摶沙放手開，渴心空想細論杯。等閒不見便逾月，如此相從能幾回。舊雨已孤重九菊，新詩宜探小春梅。騎馿索句真顔面，要向清溪洗出來。
燒燈夕宋明府自置酒見招席上復賦詩因次韻定詩盟併致別意 戴昺 
苦用吟心續祖燈，得君印證愈分明。一聆此日鷄窗話，盡洗前時蚓竅聲。颺柳輕風寒忽暖，催花小雨濕還晴。眼前總是詩光景，可惜明朝又遠行。
秋暮出關即事 戴昺 
俗塵汩汩負清遊，重出城來已暮秋。水洗柳根欹斷岸，霜摧蘆葉擁荒洲。鄉音不到愁來雁，野性無拘羨去鷗。可惜一堤明月好，隔關難作夜深留。
秋日獨倚東樓 戴昺 
重陽過了秋逾爽，自豁樓窗眺晚西。野外倒涵天影動，海雲平壓雁行低。興來頻放深杯飲，吟到須還大字題。近喜書房添一寶，陶泓買得古端溪。
次韻屏翁壬寅九日再題小樓 戴昺 
佳節相過共舉觴，爲萸菊醉亦何妨。須知我輩襟懷事，不是時人酒肉狂。落雁影邊寒水碧，歸鴉啼處夕陽黄。詩翁樽俎風流在，老氣橫吞年少場。
初冬梅花偷放頗多 戴昺 
清樽纔了黄花債，又被梅花惱殺人。碎點南枝無數雪，探支東帝幾分春。精神全向疎中足，標格端於瘦處真。徹夜苦吟無好語，夢隨雙月步溪漘。
石屏後集鋟梓敬呈屏翁 戴昺 
新刊後藁又千首，近日江湖誰有之。妙似豫章前集語，老於夔府後來詩。梅深歲月枝逾古，菊飽風霜色轉奇。要洗晚唐還大雅，願揚宗旨破羣癡。
四月節景 戴昺 
茶歌纔了又田歌，節物真成一鳥過。蒼竹招風凉意足，碧梧留雨夜聲多。瓜緣茅屋抽長蔓，藕過蔬畦出矮荷。最喜白鷗相狎久，對人自在浴清波。
次韻鄭安道懷君玉弟游東嘉 戴昺 
好山好水東嘉郡，兩月清游樂可知。遠想池塘頻夢汝，還當風雨對眠誰。別時菊蕊方宜酒，幾日梅花已索詩。雁影參差霜正冷，寄言歸計莫遲遲。
贈日者張異手 戴昺 
漫浪江湖等泛萍，破囊惟有百中經。一吭辯處長三寸，兩手生來應七星。笑汝道途多坎壈，說人禍福太分明。我今已决爲農計，不解從君較五行。
代簡寄謝友人 戴昺 
經年未復寄來書，索我形骸莫太疎。鮑叔相知應似舊，嵇康習懶苦難除。白頭閲世梅花老，青眼看人柳色舒。春月正圓春水滑，何須雪夜扣吾廬。
春事 戴昺 
春事關心常早起，愛看景物試憑欄。戲魚池面微添綠，啼鳥枝頭尚带寒。斬棘重樊新插柳，𣂏泉頻灌自栽蘭。年來賸有園林興，每恨廬邊地不寬。
有妄論宋唐詩體者答之 戴昺 
不用雕鎪嘔肺腸，辭能達意即文章。性情元自無今古，格律何須辨宋唐。人道鳳簫諧律呂，誰知牛鐸有宮商。少陵甘作村夫子，不害光芒萬丈長。
趙倅賦喜雪詩爲黄堂頌黄堂和韻傳示僚屬衆因續貂 戴昺 
風衮瑶花撲面寒，沾泥點點鹿文斑。要呈臘瑞鬭梅好，肯讓春容傍柳還。萬戶閙添沽酒市，兩山窮聳索詩肩。使君寬得憂民念，麥隴青青一望間。
次韻黄次夔思家 戴昺 
世態從渠炎更凉，蕙蘭元不爲人香。時憑酒挹聖賢味，閑借茶搜文字腸。靴笏豈能拘野性，蓴鱸終是憶家鄉。小需歸作天台隠，長嘯松風卧石梁。
送陳竹屋提幹東歸 戴昺 
生長由來接社枌，台山越水偶中分。一朝傾蓋便知我，千里携家得傍君。風厚大鵬培怒翼，天寒征雁拆同羣。折梅相送齊山路，愁絕江東日暮雲。
賞茶 戴昺 
自汲香泉带落花，漫燒石鼎試新茶。綠陰天氣閑庭院，卧聽黄蜂報晚衙。
夜過鑑湖 戴昺 
推篷四望水連空，一片蒲帆正飽風。山際白雲雲際月，子規聲在白雲中。
喜小兒學步 戴昺 
對周尚有六十日，舉足已能三五移。世路只今巇險甚，須教步步著平夷。
效宮詞體 戴昺 
楊柳萬絲堆怨緒，丁香百結鎖愁腸。小桃先得東皇寵，莫妬東風過海棠。
讀陳元龍傳 戴昺 
九州四海沸如湯，問舍求田策最良。豪氣到頭成底事，未容欺客卧高床。
嚴子陵 戴昺 
赤伏君王訪舊遊，富春男子只羊裘。一竿本爲逃名去，何意虛名上釣鈎。
竹林避暑 戴昺 
自抱桃笙過竹林，濃陰一片直千金。清眠盡晚無人喚，時有風鳴石上琴。
夏晝小雨 戴昺 
小牀蘄簟展琉璃，窗外新篁一尺圍。正午雲橋疎雨過，冬青花上蜜蜂歸。
里中小漁舟被差防江有感而賦 戴昺 
着身平地更多憂，一棹思爲泛宅謀。昨夜西風邊報急，防江也要釣魚舟。
天台道上早行 戴昺 
箯輿軋軋過清溪，溪上梅花壓水低。月影漸收天半曉，兩山相對竹雞啼。
歸途過麻姑山 戴昺 
山行十里少人家，客子貪程怕日斜。倦坐松根需足力，輕風滿面落藤花。
方岩山有仙人田項宜父家其下於屋之西偏築亭疏沼雜蒔花木爲娛奉壽母之地即以名之自著懷仙雜詠百有一首名勝留題亦多未免皆泥乎神仙之說來徵余吟余謂神仙之事深言之則似誕今諸賢所賦無復餘藴使余更下注脚不愈誕乎且人生一世苟能超然達觀惟適之安斯人中之仙已豈必十洲三島間之謂哉因即此意賦十章  其一 戴昺 
築亭疏沼隔塵埃，白白朱朱次第栽。人面春風俱不老，板輿日日看花來。
方岩山有仙人田項宜父家其下於屋之西偏築亭疏沼雜蒔花木爲娛奉壽母之地即以名之自著懷仙雜詠百有一首名勝留題亦多未免皆泥乎神仙之說來徵余吟余謂神仙之事深言之則似誕今諸賢所賦無復餘藴使余更下注脚不愈誕乎且人生一世苟能超然達觀惟適之安斯人中之仙已豈必十洲三島間之謂哉因即此意賦十章  其二 戴昺 
綠蘿翳翳結高林，烟吐霞吞一徑深。半夜松凉鶴先睡，滿山明月自橫琴。
方岩山有仙人田項宜父家其下於屋之西偏築亭疏沼雜蒔花木爲娛奉壽母之地即以名之自著懷仙雜詠百有一首名勝留題亦多未免皆泥乎神仙之說來徵余吟余謂神仙之事深言之則似誕今諸賢所賦無復餘藴使余更下注脚不愈誕乎且人生一世苟能超然達觀惟適之安斯人中之仙已豈必十洲三島間之謂哉因即此意賦十章  其三 戴昺 
一澗寒泉九節菖，釀泉爲酒冽仍香。玉巵捧處慈顔喜，眉壽方岩共久長。
方岩山有仙人田項宜父家其下於屋之西偏築亭疏沼雜蒔花木爲娛奉壽母之地即以名之自著懷仙雜詠百有一首名勝留題亦多未免皆泥乎神仙之說來徵余吟余謂神仙之事深言之則似誕今諸賢所賦無復餘藴使余更下注脚不愈誕乎且人生一世苟能超然達觀惟適之安斯人中之仙已豈必十洲三島間之謂哉因即此意賦十章  其四 戴昺 
有時山洞拾荆薪，應遇真仙對弈春。多少胸中高著處，儘教饒盡世間人。
方岩山有仙人田項宜父家其下於屋之西偏築亭疏沼雜蒔花木爲娛奉壽母之地即以名之自著懷仙雜詠百有一首名勝留題亦多未免皆泥乎神仙之說來徵余吟余謂神仙之事深言之則似誕今諸賢所賦無復餘藴使余更下注脚不愈誕乎且人生一世苟能超然達觀惟適之安斯人中之仙已豈必十洲三島間之謂哉因即此意賦十章  其五 戴昺 
秋池清曉濯玄雲，鸜眼輝涵紫玉文。細字黄庭應寫就，莫將容易博鵝羣。
方岩山有仙人田項宜父家其下於屋之西偏築亭疏沼雜蒔花木爲娛奉壽母之地即以名之自著懷仙雜詠百有一首名勝留題亦多未免皆泥乎神仙之說來徵余吟余謂神仙之事深言之則似誕今諸賢所賦無復餘藴使余更下注脚不愈誕乎且人生一世苟能超然達觀惟適之安斯人中之仙已豈必十洲三島間之謂哉因即此意賦十章  其六 戴昺 
桑竹森森遶屋邊，美池清泚浸良田。桃源只在桃溪上，不信壺中別有天。
方岩山有仙人田項宜父家其下於屋之西偏築亭疏沼雜蒔花木爲娛奉壽母之地即以名之自著懷仙雜詠百有一首名勝留題亦多未免皆泥乎神仙之說來徵余吟余謂神仙之事深言之則似誕今諸賢所賦無復餘藴使余更下注脚不愈誕乎且人生一世苟能超然達觀惟適之安斯人中之仙已豈必十洲三島間之謂哉因即此意賦十章  其七 戴昺 
晚菘早韭各隨時，霜薤青青間露葵。甘脆自堪供小摘，不須他覓養神芝。
方岩山有仙人田項宜父家其下於屋之西偏築亭疏沼雜蒔花木爲娛奉壽母之地即以名之自著懷仙雜詠百有一首名勝留題亦多未免皆泥乎神仙之說來徵余吟余謂神仙之事深言之則似誕今諸賢所賦無復餘藴使余更下注脚不愈誕乎且人生一世苟能超然達觀惟適之安斯人中之仙已豈必十洲三島間之謂哉因即此意賦十章  其八 戴昺 
紫錦囊緘五嶽形，白書黑紙秘黄庭。何如琴几焚香坐，細讀包犧一卷經。
方岩山有仙人田項宜父家其下於屋之西偏築亭疏沼雜蒔花木爲娛奉壽母之地即以名之自著懷仙雜詠百有一首名勝留題亦多未免皆泥乎神仙之說來徵余吟余謂神仙之事深言之則似誕今諸賢所賦無復餘藴使余更下注脚不愈誕乎且人生一世苟能超然達觀惟適之安斯人中之仙已豈必十洲三島間之謂哉因即此意賦十章  其九 戴昺 
自傍青牛種早秔，炊來玉屑滿盆香。休論服日餐霞事，只此延年第一方。
方岩山有仙人田項宜父家其下於屋之西偏築亭疏沼雜蒔花木爲娛奉壽母之地即以名之自著懷仙雜詠百有一首名勝留題亦多未免皆泥乎神仙之說來徵余吟余謂神仙之事深言之則似誕今諸賢所賦無復餘藴使余更下注脚不愈誕乎且人生一世苟能超然達觀惟適之安斯人中之仙已豈必十洲三島間之謂哉因即此意賦十章  其一○ 戴昺 
阡陌縱橫尚宛然，知他耕耨是何年。果然絕粒輕能舉，底事仙人亦有田。
五松山太白祠堂 戴昺 
艤舟來訪寶雲寺，快上山頭尋五松。捉月仙人呼不醒，一間老屋戰西風。
歸途過銅官山 戴昺 
山徑崎嶇落葉黄，青松疎處漏斜陽。鳴禽無數聲相應，一陣微風野菊香。
題曹娥廟 戴汝白 
哭得江頭雲氣昏，淚痕多化作潮痕。波心萬古團團月，疑似曹娥一片魂。
句  其一 戴服 
一燈深夜雨，幾處不眠人。
句  其二 戴服 
一草亦關春造化，衆星能表月精神。
句  其一 戴槃 
醉石眠花影，吟廊步蘚紋。
句  其二 戴槃 
春水綠平野，夕陽半山紅。
句  其三 戴槃 
一樽溪上別，孤棹雨中行。
偈頌一百四十二首  其一 釋廣聞 
不落化門，掃除露布。擬覓行蹤，鐵蛇橫卧。
偈頌一百四十二首  其二 釋廣聞 
世尊三昧，迦葉不知。迦葉三昧，阿難不知。只今禮拜燒香，且道是何三昧。
偈頌一百四十二首  其三 釋廣聞 
提持也提持不起，絕毫絕釐。抖擻也抖擻不下，如山如嶽。噁，抹過小塘袈裟角。
偈頌一百四十二首  其四 釋廣聞 
目前機，向上著。掉臂因行，傾湫倒嶽，須彌燈王踏不著。
偈頌一百四十二首  其五 釋廣聞 
思大一條脊梁硬似鐵，被草繩輕輕一絆絆倒，至今草窠裡頭出頭沒。
偈頌一百四十二首  其六 釋廣聞 
釋迦不出世，秤尾無星。達磨不西來，尺頭有寸。峭巍巍處平坦垣，平坦坦處峭巍巍。
偈頌一百四十二首  其七 釋廣聞 
楊岐眼裡睛，臨濟頂中髓。一不成，二不是。點著不來，白雲萬里。
偈頌一百四十二首  其八 釋廣聞 
森羅及萬象，一法之所印。晝見日，夜見星。松本直，棘本曲，如何是一法。一冬二冬，叉手當胸。
偈頌一百四十二首  其九 釋廣聞 
錯錯，六載草繩空自縛。了了，開得眼來天大曉。古今天地，古今日月，古今星辰。劍去久矣，切忌刻舟。
偈頌一百四十二首  其一○ 釋廣聞 
馬腹馿胎輥過來，通身滿面是塵埃，謾將香水年年洗。有人續得末後句，許你親見釋迦老子。
偈頌一百四十二首  其一一 釋廣聞 
大無外，小無內。南來北來，東倒西擂。不著佛求，不著法求。山中九十日，雲外幾千年。
偈頌一百四十二首  其一二 釋廣聞 
難難，幾何般。易易，直下是。也不難，也不易。常憶江南二三月，鷓鴣啼在深花裡。
偈頌一百四十二首  其一三 釋廣聞 
八月十五，月圓當戶。撩起便行，掀翻露布。長空雲暗雨漫漫，一段光明無著處。
偈頌一百四十二首  其一四 釋廣聞 
捻聚也在我，放開也在我。三九二十七，菩提涅槃，真如解脫。
偈頌一百四十二首  其一五 釋廣聞 
巢知風，穴知雨。衲僧未學先知，浄慈不敢相許。發機須是千鈞弩。
偈頌一百四十二首  其一六 釋廣聞 
說法不應機，總是非時語。長至令辰，天清地寧。
偈頌一百四十二首  其一七 釋廣聞 
說不到處，一句是一句。行不到處，一步是一步。行到說到，一狀領過。缺齒老臊胡，嵩山破竈墮。
偈頌一百四十二首  其一八 釋廣聞 
若喚作拄杖子，埋沒己靈。不喚作拄杖子，辜負先聖。
偈頌一百四十二首  其一九 釋廣聞 
元正新改旦，舉則舊公案。料掉沒交涉，閏年春色晚。
偈頌一百四十二首  其二○ 釋廣聞 
欲見太平，須撥亂乾坤。欲求知己，須掀翻海嶽。浄慈沒者閑工夫，端坐受供養，施主長安樂。
偈頌一百四十二首  其二一 釋廣聞 
大盡小盡，三年一閏。全提半提，眼上安眉。有誵訛，沒巴鼻。放過一著，落在第二。
偈頌一百四十二首  其二二 釋廣聞 
馬祖陞堂，百丈卷席。浄慈看來，寸不如尺。
偈頌一百四十二首  其二三 釋廣聞 
群陰剝盡，一陽來復。拄杖子隨鄉入俗，六六不成三十六。
偈頌一百四十二首  其二四 釋廣聞 
昨夜送殘年，今朝賀新歲。無量法門，百千三昧，又是從頭起。
偈頌一百四十二首  其二五 釋廣聞 
果滿菩提圓，花開世界起。爲復神通妙用，爲復法爾如然。將謂春歸無覓處，不知移向此中來。
偈頌一百四十二首  其二六 釋廣聞 
纔有所重，便成窠臼。山僧只管打開，諸人只管坐斷。暫時安在暗窗前，明日與君重計算。
偈頌一百四十二首  其二七 釋廣聞 
新年佛法有，一舉四十九。新年佛法無，東壁挂葫蘆。今日重關還巨闢，幾多春色滿江湖。
偈頌一百四十二首  其二八 釋廣聞 
四月八日生，二月半入滅。雖然生滅元空，正是全提時節，珊瑚枝枝撐著月。
偈頌一百四十二首  其二九 釋廣聞 
雲門行棒，不可放過。香山禮拜，放過不可。從來獻佛，不在香多。
偈頌一百四十二首  其三○ 釋廣聞 
叢林紀綱，衲僧巴鼻。詞鋒若差，鄉關萬里。
偈頌一百四十二首  其三一 釋廣聞 
未舉步前踏著，未開口前道著。道著踏著，四海浪平，百川潮落。
偈頌一百四十二首  其三二 釋廣聞 
富貴却易，雪中斷却娘生臂。貧窮却難，覓心無處更何安。難難，夜來風色緊，孤客已先寒。
偈頌一百四十二首  其三三 釋廣聞 
一法若有，山河大地平沈。萬法若無，森羅萬像顯煥。舊歲今宵去，去去實不去。新年明日來，來來實不來。一法萬法，新年舊年。大地全收，千差一舉。絕去來，沒回互。回時更相涉，不爾依位住。
偈頌一百四十二首  其三四 釋廣聞 
雲從龍，風從虎，聖人作而萬物覩。須彌槌，虛空鼓，而以音聲爲佛事。
偈頌一百四十二首  其三五 釋廣聞 
百燈千燈，從一燈起。有處動地放光，無處放光動地。問訊燈明如來，慣打者般行市。
偈頌一百四十二首  其三六 釋廣聞 
五日不陞堂，三八不入室。供是衆人辦，飯是借米喫。
偈頌一百四十二首  其三七 釋廣聞 
炎炎普熱，紛紛下雪。百丈耳聾，黄檗吐舌。
偈頌一百四十二首  其三八 釋廣聞 
新年頭，舊年尾。第一句下明宗旨，三世諸佛不知有。是第二句，貍奴白牯却知有。
偈頌一百四十二首  其三九 釋廣聞 
風瀟瀟，雨瀟瀟。黑漫漫，明皎皎。過去燈明佛，面皮厚多少。
偈頌一百四十二首  其四○ 釋廣聞 
向下轉去，誰不知有。向上轉去，如十日並照。
偈頌一百四十二首  其四一 釋廣聞 
六祖不會，誰云卞璧無瑕纇。達磨不識，生鐵蒺藜當面擲。碓搗磨磨，風吹日炙，無位真人汗滴滴。
偈頌一百四十二首  其四二 釋廣聞 
唯一堅密身，一切塵中現。近見不如遠聞，千聞不如一見。西風一陣來，落葉兩三片。
偈頌一百四十二首  其四三 釋廣聞 
青天白日，閙市人多。鳥道玄途，龍門客少。目前機，頂門竅，一語不來，三十年後。
偈頌一百四十二首  其四四 釋廣聞 
用東山暗號，虎頭戴角出荒草。唱少林一曲，六六不成三十六。看不足，聽不足，斷絃須是鸞膠續。
偈頌一百四十二首  其四五 釋廣聞 
日南長至，第一義諦。未舉先行，討甚巴鼻。鮎魚上竹竿，一日一萬里。
偈頌一百四十二首  其四六 釋廣聞 
十字街頭，大圓覺海。逐色隨聲，家風落頼。討甚西天樣子，一任東倒西擂。
偈頌一百四十二首  其四七 釋廣聞 
九旬過半，見成公案。明眼衲僧，打疊不辦。萬壽棗子渾侖吞，打鼓普請諸人看。看看，睦州擔板。
偈頌一百四十二首  其四八 釋廣聞 
祖師不來，曹溪路上生深棘。善財別後，樓閣門前草自青。直下穿過髑髏，換却眼睛。欲入洪波裡，須是弄潮人。
偈頌一百四十二首  其四九 釋廣聞 
鐘聲纔動鼓聲催，看取如今是甚時。閙浩浩中靜悄悄，須臾小立是便宜。
偈頌一百四十二首  其五○ 釋廣聞 
善行無轍迹，善繫無繩縛。二大老突出本分鉗鎚，不勞餘刃。叢林後世，追風捕影。要見古人，遠之遠矣。
偈頌一百四十二首  其五一 釋廣聞 
識得一，萬事畢，上下四維無等匹。張公醉倒街頭，元是李公喫酒，置之莫問。拽占波國與新羅國鬭額，是何境界。舉頭天外看，誰是我般人。
偈頌一百四十二首  其五二 釋廣聞 
真正舉揚，人荒道絕。隨家豐儉，尺短寸長。衲僧門下有價數，沒商量。一夜落花雨，滿城流水香。
偈頌一百四十二首  其五三 釋廣聞 
盡山河大地，只作一句道却。普使有情無情，同向句下明宗。
偈頌一百四十二首  其五四 釋廣聞 
從上以來，無不知有，因甚被渠一把把定。不把定，裂破重關，行摩竭令。
偈頌一百四十二首  其五五 釋廣聞 
千聖頭邊，星移斗換。八面絕遮攔，打鼓普請看。
偈頌一百四十二首  其五六 釋廣聞 
過去一年復一年，未來一日是一日。拶到力盡神疲，依舊正好著力。
偈頌一百四十二首  其五七 釋廣聞 
默默，無上菩提從此得。了了，金雞一拍扶桑曉。衲僧門下，二俱漏逗。
偈頌一百四十二首  其五八 釋廣聞 
不用低頭，思量難得。物有定價，錢是足陌。
偈頌一百四十二首  其五九 釋廣聞 
菊花開時是重陽，又言九日是重陽。西風無帽落，西風索索。南山何處是，南山蒼蒼。恁麽也得，不恁麽也得。仰面不見天，低頭不見地。誰知遠煙浪，別有好商量。
偈頌一百四十二首  其六○ 釋廣聞 
適間從僧堂中來，人人如白衣拜相。少間從法堂下去，箇箇如晝錦還鄉。
偈頌一百四十二首  其六一 釋廣聞 
天地與我同根，萬物與我一體。豎四橫三，橫三豎四。全無巴鼻，討甚巴鼻，陽氣發時無硬地。
偈頌一百四十二首  其六二 釋廣聞 
河清海晏，天平地成，佛手遮不得。鑿井而飲，耕田而食，帝力何有哉。
偈頌一百四十二首  其六三 釋廣聞 
雪竇雪寒，雪山雪寒。悟與未悟時，大地鐵一團，不妨北斗面南看。
偈頌一百四十二首  其六四 釋廣聞 
含珠林上碧崔嵬，曾入仁皇夢裡來。今日恩從九天下，無邊剎海走風雷。
偈頌一百四十二首  其六五 釋廣聞 
達磨九年面壁，不敢正眼覷著。神光三拜而立，至竟何曾踏著。覷著踏著，彩石渡頭看，陳年斷貫索。
偈頌一百四十二首  其六六 釋廣聞 
說心說性，說玄說妙，雪竇者裡是小家惡口。學佛學法，學禪學道，諸人分上是鶻突布衫。秦不收，漢不管。閒來石上從頭數，得到清平有幾人。
偈頌一百四十二首  其六七 釋廣聞 
貞女不著嫁時衣，好兒不使分時財。只如一夏九十日，切忌坐在者裡。
偈頌一百四十二首  其六八 釋廣聞 
一番兩番新雨過，前村後村年已熟。試問蒲團上打坐，何如催人打禾穀。
偈頌一百四十二首  其六九 釋廣聞 
難難，幾何般。時節難，道路難。貧窮布施難，富貴學道難。難難，達磨不會，大難大難。
偈頌一百四十二首  其七○ 釋廣聞 
物理有代謝，時節不相饒。西家君子道長，東家小人道消。
偈頌一百四十二首  其七一 釋廣聞 
了了了，家近扶桑最先照。知知知，一雙紅杏換消梨。莫莫莫，金雞啄破瑠璃殻。住住住，鳳棲不在梧桐樹。過者四重關了，五里牌在郭門外。
偈頌一百四十二首  其七二 釋廣聞 
客從遠方來，遺我徑寸璧。中有四箇字，字字無人識。且道是甚麽字，天子萬年。
偈頌一百四十二首  其七三 釋廣聞 
放出焦尾大蟲，咬殺南山猛虎。動地號悲風，白日無行路。笑中擺手出長安，拶得虛空筋骨露，流水落花攔不住。
偈頌一百四十二首  其七四 釋廣聞 
天平地平，河滿井滿。臨濟口門窄，德山棒頭短。鐵蒺藜，黄金彈。直下來也，急著眼看。
偈頌一百四十二首  其七五 釋廣聞 
二千年前舊公案，九十日夏過一半。雪竇道得十成，猶虧一半。諸人全身擔荷，未搆一半。靈利漢不赴兩頭不住中間。
偈頌一百四十二首  其七六 釋廣聞 
咄咄咄，力□希。大慈知處，雪竇不知。雪竇知處，大慈不知。
偈頌一百四十二首  其七七 釋廣聞 
極小同大，極大同小。官路行人少，私酒醉人多。風前三三兩兩，不妨水雲自若。
偈頌一百四十二首  其七八 釋廣聞 
飛雪亭前水，妙高聲頂雲。雲有出山勢，水無投澗聲。
偈頌一百四十二首  其七九 釋廣聞 
你若坐時我須立，我若立時你須坐。黄面老瞿曇，透者些不過。
偈頌一百四十二首  其八○ 釋廣聞 
用毗盧正印，揭仲尼日月。一字不著畫，八字無兩丿。
偈頌一百四十二首  其八一 釋廣聞 
善言言者，言所不能言。善迹迹者，迹所不能迹。明眼衲僧，撞牆撞壁。
偈頌一百四十二首  其八二 釋廣聞 
大機圓應，大用現前。斬新日月，特地乾坤，知恩方解報恩。
偈頌一百四十二首  其八三 釋廣聞 
多子塔前，平分半座。險崖句裡，水泄不通，風從虎兮雲從龍。
偈頌一百四十二首  其八四 釋廣聞 
五月五，天中節。盡大地人，無不向門頭戶底呪土書符。育王門下，身心一如，身外無餘。四明山色開畫圖。
偈頌一百四十二首  其八五 釋廣聞 
人間九月又九日，善財去後無消息。何止門前草自青，黄花滿地成狼藉。六祖不會，達磨不識。大藏小藏，盡從者裡流出。
偈頌一百四十二首  其八六 釋廣聞 
入山還出山，鐵壁復鐵壁。衲僧門下，不消一擊。黄面瞿曇，散宅亡家。盡大地人，眼橫鼻直。
偈頌一百四十二首  其八七 釋廣聞 
六殊勝地，無越此山極殊勝。八吉祥中，唯有今朝最吉祥。於殊勝中顯殊勝，於吉祥中顯吉祥。萬年千載壽，一瓣九天香。
偈頌一百四十二首  其八八 釋廣聞 
控佛祖大機，廓人天正眼，便恁麽去。入得育王門，要見育王人，遠之又遠。試看海上明公秀，何似堂中首座簡。
偈頌一百四十二首  其八九 釋廣聞 
牛頭橫說豎說，不知有向上關棙。興化在大覺棒下，見臨濟先師於黄檗處喫棒底道理。獅子咬人，韓獹遂塊。
偈頌一百四十二首  其九○ 釋廣聞 
雪峰輥毬，祕魔擎杈。德山行棒，臨濟下喝，諸大老何用許多氣力。山僧尋常只是因風吹火，今日失利。
偈頌一百四十二首  其九一 釋廣聞 
行羅漢慈，破劫賊故。行菩薩慈，安衆生故。行如來慈，續慧命故。行平等慈，又且如何。嶺雲海月俱耕徧，拽耙拕犁卒未休。
偈頌一百四十二首  其九二 釋廣聞 
達磨面壁，雲門念七。玉本無瑕，彫文喪德。
偈頌一百四十二首  其九三 釋廣聞 
畫龍看頭，畫蛇看尾。雪山冷坐六年，此處無金二兩。少林面壁九年，俗人沽酒三升。向道莫行山下路，果然猿呌斷腸聲。
偈頌一百四十二首  其九四 釋廣聞  西湖
南屏山高，西湖水急。還聞偃溪水聲麽，從者裡入。
偈頌一百四十二首  其九五 釋廣聞 
坐斷天下人舌頭，諸佛不知。捩轉天下人鼻孔，達磨不識。人天儼臨，皇帝有勑。
偈頌一百四十二首  其九六 釋廣聞 
建立法幢，扶持法社。左之右之，風流儒雅。全卷全舒珠走盤，正法眼藏增高價。
偈頌一百四十二首  其九七 釋廣聞 
彩儀仙仗五雲間，只作先皇舊日看。莫道空餘弓劍在，威風凜凜逼人寒。
偈頌一百四十二首  其九八 釋廣聞 
吾佛廣大華藏海，法隨法行隨建立。此寶華王獅子座，上有寶蓋從天垂。古來寶積長者子，手持此蓋同供佛。佛以智慧威神力，一一寶蓋合爲一。南山去天尺五近，王城不異毗耶城。彼時心即此時心，以此莊嚴作佛事。綵幢寶旛雜金碧，間見層出生光輝。猶如微風吹萎花，而復更雨新好者。仰觀三千大千界，於此蓋中悉充徧。一一世界既亦爾，線蹊針孔無不然。豈止一佛與二佛，盡十方佛現其中。廣長舌相熾然說，萬法一法靡不周。皇上心與佛心通，皇上壽與南山齊。無負此恩與此蓋，臣心有如此山爾。
偈頌一百四十二首  其九九 釋廣聞 
如來禪祖師意，一不成二不是。直下拶得行，轉得身吐得氣。又何待鼇山店上，古佛廟前，方始瞥地。
偈頌一百四十二首  其一○○ 釋廣聞 
十字街頭石幢子，無你遮護處。一聲江上侍郎來，無你回避處。衲僧家朝出暮入，脚前脚後也須子細。忽然築著磕著，浄慈拄杖別有分付。
偈頌一百四十二首  其一○一 釋廣聞 
六年冷坐，九年面壁。碓搗東南，磨推西北。
偈頌一百四十二首  其一○二 釋廣聞 
風不鳴條，雨不破塊。塵塵剎剎全彰，總是大人境界。北極高照南山外。
偈頌一百四十二首  其一○三 釋廣聞 
稅闍黎用影身術，老曹山用縛虎機。且道那裡是他喫酒處。
偈頌一百四十二首  其一○四 釋廣聞 
人有南北，道無南北。上中下座，虛空逼塞。其中有一人半人肯去，說甚開粥相待。南山別甑炊香，未爲分外。
偈頌一百四十二首  其一○五 釋廣聞 
寫王公符，用商君令。師多鬼亂，藥多病甚。
偈頌一百四十二首  其一○六 釋廣聞  西湖
閙市無人，龍門有客。漆桶相揩，渾無軌則。一時輥入草窠中，盡西湖之西，北山之北。山上鯉魚，南山白額。
偈頌一百四十二首  其一○七 釋廣聞 
一法若有，脫羅籠處萬象平沉。萬法若無，沒遮護時紅塵滿地。如孤雲行空，如寒月即水。擬從於此覓雲山，何啻白雲千萬里。
偈頌一百四十二首  其一○八 釋廣聞 
水清月現，動隨影轉。水清月不現，背手新羅箭。踏翻水碗便行，墮在解脫深坑。三大老，總似閉目中秋坐。只知第二月，如何是第一月。
偈頌一百四十二首  其一○九 釋廣聞 
相逢不拈出，猶是東山左邊底。舉意便知有，又是方菴外邊事。南山快便難逢，聲東擊西。持方入圓，貴要諸人知有。一點成龍兩處全，何如兄弟添十字。
偈頌一百四十二首  其一一○ 釋廣聞 
九日已無黄栗糕，十日依然有黄菊。何須九日記重陽，黄花開時意自足。東籬若謂見南山，鷂子已過新羅國。
偈頌一百四十二首  其一一一 釋廣聞 
日南長至，吉無不利。凍破泥團，花開碓嘴。
偈頌一百四十二首  其一一二 釋廣聞 
祖師意，百草頭。衲僧眼，拄杖頭。得路塞路，看樓打樓，須知衆穴一毫收。
偈頌一百四十二首  其一一三 釋廣聞 
大辯若訥，大巧若拙。如說而行，如行而說。只如行說不到時如何，瀟灑谿山，一天風月。
偈頌一百四十二首  其一一四 釋廣聞 
唱新豐曲，風清古格。聲前轉調入無生，恰應雲門臘月拍。無影樹下，古渡頭邊。要知東谷末後句子，須待洞水逆流。
偈頌一百四十二首  其一一五 釋廣聞 
世事悠悠，不如山丘。卧藤蘿下，塊石枕頭。
偈頌一百四十二首  其一一六 釋廣聞 
忽地晴天霹靂聲，禹門三級浪滂澎。幾多頭角成龍去，鰕蟹徒勞努眼睛。
偈頌一百四十二首  其一一七 釋廣聞 
一句語具三玄門，一玄門具三要路。直下重重透徹，許你縱橫十字。
偈頌一百四十二首  其一一八 釋廣聞 
一升三合，拄杖頭邊。萬水千山，草鞋跟底。未言先領，誰家竈裡無烟。撩起便行，是處井中有水。莫道空來又空去，許多途路不相辜。
偈頌一百四十二首  其一一九 釋廣聞 
花添錦上幾重重，針劄將來不露鋒。佛手分明遮不得，蓋天蓋地顯吾宗。
偈頌一百四十二首  其一二○ 釋廣聞 
朝看東南，暮看西北。一見便見，一得永得。靈雲謾道見桃花，臨濟未是白拈賊。
偈頌一百四十二首  其一二一 釋廣聞 
祕魔擎杈，魯祖面壁。官路不行，拗曲作直。一日不作，一日不食。
偈頌一百四十二首  其一二二 釋廣聞 
目前機，量外事。巢知風，穴知雨。百鍊鋼，千鈞弩。擬不擬，箭後路。
偈頌一百四十二首  其一二三 釋廣聞 
世界恁麽熱，今日何似昨日。庭柯一葉落，前秋不覺後秋。通方達士未舉先知，不是俊流徒勞啗啄。
偈頌一百四十二首  其一二四 釋廣聞 
撥開若耶谿上雲，高挂峨嵋峰頂月。大用不存軌則，瞎人何止一城。無毫髮間，無前後際。只今吳越令行，惱亂春風未已。
偈頌一百四十二首  其一二五 釋廣聞 
有則水裡月，無則形名兆。即此是達磨眼睛，亦謂之衲僧頂門竅。
偈頌一百四十二首  其一二六 釋廣聞 
東去西去，脚頭脚尾沒回互。南來北來，鐵壁銀山盡豁開。擬即失，動即乖。試看楊岐跨馿，何似玄沙斫牌。
偈頌一百四十二首  其一二七 釋廣聞 
吾佛舒廣長舌相，不即此座亦不離。爾時寶積諸長者，持七寶蓋而獻佛。如菴道人道機熟，今亦即色以明心。攢花簇錦出新好，而以組綉作佛事。一一針孔一世界，一一花葉一如來。森羅萬象影重重，莫不一法之所印。此座非高亦非廣，此被非闊亦非狹。舒即大千悉彌滿，收入微塵不迫窄。譬如隨色摩尼珠，是被光明亦如是。晝夜常轉如是輪，須彌燈王爲作證。
偈頌一百四十二首  其一二八 釋廣聞 
燃無盡燈，示無盡意。藕絲竅裡逗須彌，蟭螟眼中放夜市。
偈頌一百四十二首  其一二九 釋廣聞 
一句絕離微，渾崙無縫罅。善財七日尋覓不得，趙州五年分疎不下。靈山今日，快便難逢，爲通一線。六月賣松風，人間恐無價。
偈頌一百四十二首  其一三○ 釋廣聞 
雲門以勢欺人，雪竇抑强扶弱。撿點將來，總是外道見解。
偈頌一百四十二首  其一三一 釋廣聞 
靈山又見一夏，不說陳年舊話。青州衫重七斤，廬陵米作麽價。
偈頌一百四十二首  其一三二 釋廣聞 
海外同歸用亦同，靈山有此兩雲峰。萬人叢裡高標上，只貴重論蓋代功。
偈頌一百四十二首  其一三三 釋廣聞 
圓處圓還缺，缺處缺還圓。人爭看今日，月只是常年。南泉拂袖便行，鼓山拂袖歸衆。說甚衲僧門下，直是重處偏墜，薄處先穿。
偈頌一百四十二首  其一三四 釋廣聞 
一年復一年，一冬復一冬。海水知天寒，枯桑知天風。
偈頌一百四十二首  其一三五 釋廣聞 
智門蓮花，趙州庭柏。不用低頭，思量難得。
偈頌一百四十二首  其一三六 釋廣聞 
吾本來茲土，傳法救迷情。面皮厚多少，一花開五葉，結果自然成。
偈頌一百四十二首  其一三七 釋廣聞 
文殊爲衆竭力，世尊滿口含霜。千言萬語無人會，又逐流鶑過短牆。
偈頌一百四十二首  其一三八 釋廣聞 
機輪活脫走珠盤，妙處都盧在筆端。豎起依然還放下，靈鋒寶劍倚天寒。
偈頌一百四十二首  其一三九 釋廣聞 
四月十五，靈山直舉。捻聚處放開，放開處捻聚。
偈頌一百四十二首  其一四○ 釋廣聞 
佛子住此地，踏著依前不相似。即是佛受用，切忌喚鐘而作甕。經行及坐卧，常在於其中。鶴有九臯難翥翼，馬無千里謾追風。
偈頌一百四十二首  其一四一 釋廣聞 
天寒人寒，風動旛動。與麽與麽，大難大難。一二三四五，放待冷來看。
偈頌十八首  其一 釋廣聞 
乘流而行，過徑即止，猶是時人升降處。只今脚後脚前，通汝活路。
偈頌十八首  其二 釋廣聞 
捻聚放開，放開捻聚。黄面瞿曇，無回避處。
偈頌十八首  其三 釋廣聞 
一縷烟蓋天蓋地，一滴水爲雨爲霖，誰見龍王宮殿深。
偈頌十八首  其四 釋廣聞 
者裡是吾父翁券內事，縱橫殺活，妙在不傳。趙州親見老南泉。
偈頌十八首  其五 釋廣聞 
挂域中日月，立方外乾坤。從至尊至貴中得來，向無欲無依中流出。雲行雨施，三草二木。
偈頌十八首  其六 釋廣聞 
法王法令，頭正尾正。只如世尊便下座時如何，路入桃源深更深。
偈頌十八首  其七 釋廣聞 
一有多種，二無兩般。花根本艷，虎體元斑。
偈頌十八首  其八 釋廣聞 
天生有大福德人，與佛同時同現瑞。是知心與佛心同，母儀天下同化育。如春及物春無迹，如月印水月無痕。天人中來道機熟，應身摩耶顯慈力。與天同壽福元元，萬年密贊無爲治。山林演此無爲法，是亦名爲報恩者。
偈頌十八首  其九 釋廣聞 
和氣祥光靄九垓，新陽端自日邊回。龍峰高處君恩重，先放花從鐵樹開。
偈頌十八首  其一○ 釋廣聞 
大小黄面瞿曇老，了了了時何曾了。因憶明星出現時，夜來霜重知多少。
偈頌十八首  其一一 釋廣聞 
雪峰據令而行，者僧分疏不下。雪竇不曾與人葛藤，徑山道得也得也。
偈頌十八首  其一二 釋廣聞 
德山但知草偃風行，不覺通身泥水。者僧只見谿回路轉，不知身在桃源。徑山與麽批判，一任諸方撿責。
偈頌十八首  其一三 釋廣聞 
落頼家風，今日重舉。草本多同，西天此土。
偈頌十八首  其一四 釋廣聞 
分圓照燈，下炎天雪，活弄南山鼈鼻蛇。驗盡英靈，提得藕絲牽玉象，不存途轍。只麽橫身異類行，踏斷石橋成兩截。
偈頌十八首  其一五 釋廣聞 
看錮{酉喿}，著生鐵。因甚雲門心肝五臟，被者僧一摟摟盡。
偈頌十八首  其一六 釋廣聞  西湖
人間八月二十五，洞山此日離查渡。棒頭敲出玉麒麟，江西湖南便與麽。徑山閙裡颺碌磚，誰道今人不如古。
偈頌十八首  其一七 釋廣聞 
谿上烟波遠，壺中日月長。誰知冷灰裏，九轉透瓶香。
偈頌十八首  其一八 釋廣聞 
以蠟人爲驗，病翼棲蘆。以鐵彈子爲驗，困鱗止濼。徑山不然，一箭雙鵰落。
種竹 釋廣聞 
香嚴活葬在南陽，知是所知忘未忘。猛虎不應餐伏肉，聽教風雨細商量。
送僧歸蜀 釋廣聞 
曾經巴峽聽啼猿，萬想千思舉不全。一萬里風吹夢轉，月明人上錦江船。
送昭書記歸徑山 釋廣聞 
錯下凌霄恨不忘，百城烟水漫茫茫。思量六十蒿枝拂，鐵打心肝也斷腸。
看潮 釋廣聞 
怒雷聲撼海門秋，知是幾家人上樓。眼眼盡隨波浪轉，全潮端的屬誰收。
褙語錄 釋廣聞 
路不賷糧笑復歌，三更月下入無何。太平誰整閑戈甲，王庫初無如是刀。
送愚菴和尚赴資福 釋廣聞  西湖
十分消息在竿頭，片甲纖鱗未足收。怪得一番浮子動，西湖明月上金鈎。
古劍 釋廣聞 
干戈罷却復何言，六國風清令不傳。猶有當時太平意，塵埋三尺髑髏前。
花翁 釋廣聞 
傳來五葉到渠儂，略露些兒便不同。自是普通年遠事，莫將一樣看春風。
送祖上人歸蜀 釋廣聞 
只因月下甕吞蛇，贏得南來兩眼花。換手槌胸應有日，知他死款屬誰家。
送布袋像與妙峰和尚 釋廣聞 
百千諸佛豎降旗，大法猶懸一縷絲。問訊率陀老慈氏，只是恰是下生時。
放牛 釋廣聞 
嗚咿聲斷笛橫時，滿目春風不自知。脚後脚前者些子，入渠群隊聽渠疑。
拜大梅常禪師塔 釋廣聞 
聲前借路謾經過，望却梅林自倒戈。八十四人屙漉漉，阿師猶更带誵訛。
上安晚鄭丞相爲免墳地 釋廣聞 
黄檗山中話裴相，獨龍岡上憶舒王。相公留得谿邊寺，千古佳名在鄭鄉。
送僧歸蜀 釋廣聞 
脫得南方馿馬群，相逢無法可呈君。看儂百衲袈裟上，半是吳雲半楚雲。
贈蜀相士蓑衣道人 釋廣聞 
夢入東南萬里餘，閲人多處定何如。綠蓑又裹春風去，未必黄金換得渠。
送蘭與樗寮張寺丞 釋廣聞 
綠葉叢叢間紫莖，芳心細細爲誰傾。不如去入芝蘭室，湊得仙家一段清。
無夢 釋廣聞 
爲人徹困有誰知，眨得眼來話已遲。滿地如今正閙在，聽渠寐語住何時。
宿天衣偶成 釋廣聞 
過雁曾無影可留，不妨寒水向東流。千峰一夜撐空立，舊事驚翻盡底休。
覺海諸善友整經 釋廣聞 
好風晴日滿谿山，又到桃源盡處還。流水落花攔不住，幾多春色在人間。
劍關 釋廣聞 
吹毛不動定誵訛，徧地茫茫盡倒戈。但見清風生閫外，知恩終少負恩多。
無聞 釋廣聞 
老胡密語已乖張，迦葉何曾解覆藏。口耳到君俱喪盡，又還家醜外邊揚。
虛舟 釋廣聞 
一從橈下失關津，寂寞空橫斷岸濱。夜夜蘆花照明月，可憐不見謝家人。
送林上人歸湖南 釋廣聞 
無端活業盡平沉，只爲當時錯用心。歸路又從湖畔過，水深不似恨深深。
送無言和尚赴楓林 釋廣聞 
禍兮不入慎家門，除是知恩解報恩。只用五峰曾中底，要人吐了要人吞。
月巖 釋廣聞 
光非照境境非存，恁麽曾來二十年。話到乖崖峭壁處，令人特地憶南泉。
示頭陀過靈隠 釋廣聞 
頭顱如雪困風波，未到靈山未倒戈。百萬人中笑花眼，元來猶有此頭陀。
贈書華嚴 釋廣聞 
南詢曾不涉途程，寫盡山雲海月情。放筆看來親到處，一場特地又愁生。
上履齋吳丞相  其一 釋廣聞 
合從龍首便黄扉，盡謂登庸十載遲。自是袖中霖雨手，肯令勳業頌臯夔。
上履齋吳丞相  其二 釋廣聞 
一新更化改絃初，人語驩聲藹道途。僧自深禪湖上寺，不知身世在唐虞。
答日本國丞相令公 釋廣聞 
人言千里本同風，何似如今一信通。萬浪千波渾不涉，新羅元在海門東。
壞菴 釋廣聞 
壁倒籬坍第二籌，扶持不起轉風流。只因一句隨他語，未到吾宗掃土休。
上秋壑賈丞相  其一 釋廣聞 
宇宙全歸掌握中，玄機制勝不言功。人將富范張韓比，何異丹青繪太空。
上秋壑賈丞相  其二 釋廣聞 
力挽天河洗甲兵，爭如談笑凈胡塵。山東名竝山西重，歷數從來有幾人。
趙居士施丹結萬人緣 釋廣聞 
透瓶九轉有餘香，閲世情忘有未忘。一萬人緣何日了，明朝烟水又茫茫。
送一徹二公再參無際和尚 釋廣聞 
兩公未見無際前，謂從本有成話墮。兩公既見無際後，謂是不同成兩箇。明知見與未見時，蒼龍終不澄潭卧。雲巖晚歸玲瓏巖，老兒家有彌天禍。口皮邊禪慣賣弄，動輒引人入荒草。不知兩公竟何意，春風又問東南道。貧思舊債濟北馿，再欲一頓憨作麽。當時失却一隻眼，賦過關門夾山老。後三十年有話在，珍重此行休放過。
送東山源和尚歸閩 釋廣聞 
尋思六十蒿枝拂，如何再得一頓喫。此是臨濟住後時，黄檗棒頭痛的的。尋思昔日曾行脚，未離南方已先錯。此是天平住後時，西院清風頓銷鑠。此時人是彼時人，去時路是來時路。老源胸中只自知，却道古人恰相似。二月江湖春水生，拈得烏藤先我行。得大愚力黄檗力，且聽住後真消息。
釋迦佛贊 釋廣聞 
不即此座，成等正覺。不離此座，成等正覺。入雪山，悟明星，知之者必謂以慈示人。開空花，結空果，不知者將謂實有此作。皇天無親，惟德是輔，此亦名言不及處。借水獻花，不可當面諱却。
出山相贊 釋廣聞 
逾重城爲何事，悟明星自欺謾。試問出山，何似入山。含元殿裏，猶覓長安。
維摩贊 釋廣聞 
機不可觸，病不可醫。說黄道黑，引蔓牽枝。要見衆生不病時。